ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สน. 90/2558 เรื่อง หลักเกณฑ์เกี่ยวกับกองทุนสํารองเลี้ยงชีพที่มี การควบคุมอัตราส่วนการลงทุนสําหรับ สมาชิกแต่ละราย อาศัยอํานาจตามความในข้อ 11 แห่งประกาศคณะกรรมการกํากับตลาดทุน ที่ ทน. 87/2558 เรื่อง การลงทุนของกองทุน ลงวันที่ 17 ธันวาคม พ.ศ. 2558 สํานักงานออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 16 มกราคม พ.ศ. 2559 ต้นไปข้อ ๒ ในประกาศนี้ "กองทุนสํารองเลี้ยงชีพ" หมายความว่า กองทุนสํารองเลี้ยงชีพตามกฎหมายว่าด้วยกองทุนสํารองเลี้ยงชีพ"กองทุนรวมหมวดอุตสาหกรรม" หมายความว่า กองทุนรวมหมวดอุตสาหกรรมตามประกาศการลงทุน"กองทุนรวมทรัพย์สินทางเลือก" หมายความว่า กองทุนรวมทรัพย์สินทางเลือกตามประกาศการลงทุน"ประกาศการลงทุน" หมายความว่า ประกาศคณะกรรมการกํากับตลาดทุนว่าด้วยการลงทุนของกองทุน "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล"นโยบายการลงทุน" หมายความว่า นโยบายการลงทุนของกองทุนสํารองเลี้ยงชีพ "ข้อบังคับ" หมายความว่า ข้อบังคับของกองทุนสํารองเลี้ยงชีพ "สมาชิก" หมายความว่า สมาชิกของกองทุนสํารองเลี้ยงชีพ"มูลค่าทรัพย์สินรายสมาชิก" หมายความว่า มูลค่าของเงินสะสม เงินสมทบ พร้อมทั้งผลประโยชน์ของเงินสะสมและเงินสมทบสําหรับสมาชิกแต่ละรายหมวด ๑ กองทุนสํารองเลี้ยงชีพที่มีนโยบายการลงทุน ในลักษณะเดียวกับกองทุนรวม หมวดอุตสาหกรรม ข้อ ๓ บริษัทจัดการจะรับจัดการกองทุนสํารองเลี้ยงชีพที่มีนโยบายการลงทุนในลักษณะเดียวกับกองทุนรวมหมวดอุตสาหกรรม ได้ต่อเมื่อได้ดําเนินการให้การลงทุนของสมาชิกทุกรายที่เลือกนโยบายการลงทุนดังกล่าวมีอัตราส่วนของเงินสะสมและเงินสมทบสําหรับสมาชิกแต่ละรายเมื่อรวมกันทุกนโยบายการลงทุนนั้นไม่ว่าจะเป็นหมวดอุตสาหกรรมใด ต้องไม่เกินกว่าร้อยละ 30 ของมูลค่าทรัพย์สินรายสมาชิกข้อ ๔ ในกรณีที่บริษัทจัดการนําเงินสะสมและเงินสมทบสําหรับสมาชิกแต่ละรายที่เลือกนโยบายการลงทุนในลักษณะเดียวกับกองทุนรวมหมวดอุตสาหกรรม ไปลงทุนไม่เกินกว่าอัตราส่วนการลงทุนตามที่กําหนดในข้อ 3 แต่ต่อมาการลงทุนของสมาชิกเกินกว่าอัตราส่วนดังกล่าวโดยไม่ได้เกิดจากการลงทุนเพิ่ม ให้บริษัทจัดการสามารถคงไว้ซึ่งการลงทุนตามนโยบายการลงทุนดังกล่าวอยู่ต่อไปได้ข้อ ๕ ในกรณีที่บริษัทจัดการประสงค์จะรับโอนทรัพย์สินที่เป็นส่วนได้เสียทั้งหมดของสมาชิกทุกรายของนายจ้างรายใดรายหนึ่งจากกองทุนสํารองเลี้ยงชีพอื่น และปรากฏว่าการลงทุนของสมาชิกบางรายซึ่งเลือกนโยบายการลงทุนในลักษณะเดียวกับกองทุนรวมหมวดอุตสาหกรรมเกินกว่าอัตราส่วนการลงทุนตามที่กําหนดในข้อ 3 โดยไม่ได้เกิดจากการลงทุนเพิ่มก่อนการรับโอนทรัพย์สินนั้น บริษัทจัดการสามารถรับโอนทรัพย์สินโดยคงไว้ซึ่งการลงทุนดังกล่าวอยู่ต่อไปได้ ทั้งนี้ บริษัทจัดการต้องไม่นําเงินสะสมและเงินสมทบสําหรับสมาชิกรายนั้นที่ส่งเข้ากองทุนสํารองเลี้ยงชีพในงวดถัดมาไปลงทุนตามนโยบายการลงทุนดังกล่าวเพิ่มเติมอีกจนกว่าจะเป็นไปตามอัตราส่วนการลงทุนที่กําหนดในข้อ 3หมวด ๒ กองทุนสํารองเลี้ยงชีพที่มีนโยบายการลงทุนในลักษณะเดียวกับ กองทุนรวมทรัพย์สินทางเลือก หรือมีการลงทุน ผ่อนคลายกว่ากองทุนสํารองเลี้ยงชีพทั่วไป ข้อ ๖ ในหมวดนี้"ทรัพย์สินทางเลือก" หมายความว่า ทรัพย์สินดังต่อไปนี้(1) หน่วยของกองทรัพย์สินที่เกี่ยวข้องกับอสังหาริมทรัพย์ ซึ่งได้แก่ (ก) กองทุนรวมอสังหาริมทรัพย์ที่อยู่ภายใต้บังคับประกาศคณะกรรมการกํากับตลาดทุนว่าด้วยหลักเกณฑ์การจัดการกองทุนรวมอสังหาริมทรัพย์ (ข) ทรัสต์เพื่อการลงทุนในอสังหาริมทรัพย์ที่จัดตั้งขึ้นตามกฎหมายว่าด้วยทรัสต์เพื่อธุรกรรมในตลาดทุน (ค) กองทรัสต์หรือกองอสังหาริมทรัพย์ที่จัดตั้งขึ้นตามกฎหมายต่างประเทศซึ่งมีวัตถุประสงค์หลักในการลงทุนในอสังหาริมทรัพย์หรือในกิจการที่ประกอบธุรกิจพัฒนาอสังหาริมทรัพย์ ทั้งนี้ ไม่ว่ากองทรัสต์หรือกองดังกล่าวจะจัดตั้งในรูปบริษัท ทรัสต์ หรือรูปอื่นใด (ง) กองทุนรวมทรัพย์สินทางเลือกหรือกองทุนที่จัดตั้งขึ้นตามกฎหมายต่างประเทศซึ่งมีลักษณะเป็นโครงการลงทุนแบบกลุ่ม (collective investment scheme) ที่มีนโยบายการลงทุนในลักษณะเดียวกับกองทุนรวมทรัพย์สินทางเลือก ซึ่งมุ่งเน้นลงทุนในทรัพย์สินตาม (1) (ก) (ข) หรือ (ค) ทั้งนี้ ไม่ว่ากองทุนดังกล่าวจะจัดตั้งในรูปบริษัท ทรัสต์ หรือรูปอื่นใด(2) หน่วยของกองทรัพย์สินที่เกี่ยวข้องกับโครงสร้างพื้นฐาน ซึ่งได้แก่ (ก) กองทุนโครงสร้างพื้นฐานที่จัดตั้งขึ้นตามกฎหมายว่าด้วยหลักทรัพย์และตลาดหลักทรัพย์ (ข) ทรัสต์เพื่อการลงทุนในโครงสร้างพื้นฐานตามกฎหมายว่าด้วยทรัสต์เพื่อธุรกรรมในตลาดทุน (ค) กองทุนโครงสร้างพื้นฐานต่างประเทศที่จัดตั้งขึ้นตามกฎหมายต่างประเทศซึ่งมีวัตถุประสงค์หลักในการลงทุนในลักษณะทํานองเดียวกับกองทุนโครงสร้างพื้นฐานตาม (2) (ก) หรือ ทรัสต์เพื่อการลงทุนในโครงสร้างพื้นฐานตาม (2) (ข) ทั้งนี้ ไม่ว่ากองทุนโครงสร้างพื้นฐานต่างประเทศดังกล่าวจะจัดตั้งในรูปบริษัท ทรัสต์ หรือรูปอื่นใด (ง) กองทุนรวมทรัพย์สินทางเลือกหรือกองทุนที่จัดตั้งขึ้นตามกฎหมายต่างประเทศซึ่งมีลักษณะเป็นโครงการลงทุนแบบกลุ่มที่มีนโยบายการลงทุนในลักษณะเดียวกับกองทุนรวมทรัพย์สินทางเลือก ซึ่งมุ่งเน้นลงทุนในทรัพย์สินตาม (2) (ก) (ข) หรือ (ค) ทั้งนี้ ไม่ว่ากองทุนดังกล่าวจะจัดตั้งในรูปบริษัท ทรัสต์ หรือรูปอื่นใด(3) หน่วยของกองทรัพย์สินที่เกี่ยวข้องกับทองคํา ซึ่งได้แก่ (ก) กองทุนรวมทองคําที่จัดตั้งขึ้นตามกฎหมายว่าด้วยหลักทรัพย์และตลาดหลักทรัพย์ (ข) กองทุนที่จัดตั้งขึ้นตามกฎหมายต่างประเทศซึ่งมีลักษณะเป็นโครงการลงทุนแบบกลุ่มและมีวัตถุประสงค์หลักในการลงทุนในลักษณะทํานองเดียวกับกองทุนรวมตาม (3) (ก) ทั้งนี้ ไม่ว่ากองทุนดังกล่าวจะจัดตั้งในรูปบริษัท ทรัสต์ หรือรูปอื่นใด(4) สัญญาซื้อขายล่วงหน้าหรือตราสารที่มีสัญญาซื้อขายล่วงหน้าแฝง ที่มีสินค้าอ้างอิงเป็นทองคํา น้ํามันดิบ หรือสินค้าโภคภัณฑ์ ไม่ว่าจะเป็นสัญญาภายใต้บังคับตามกฎหมายไทยหรือต่างประเทศ(5) หน่วยของกองทุนรวมทรัพย์สินทางเลือกหรือหน่วยของกองทุนที่จัดตั้งขึ้นตามกฎหมายต่างประเทศซึ่งมีลักษณะเป็นโครงการลงทุนแบบกลุ่มที่มีนโยบายการลงทุนในลักษณะเดียวกับกองทุนรวมทรัพย์สินทางเลือกดังกล่าว ทั้งนี้ ไม่ว่ากองทุนดังกล่าวจะจัดตั้งในรูปบริษัท ทรัสต์ หรือรูปอื่นใด แต่ไม่รวมถึงหน่วยของกองทรัพย์สินตาม (1) (ง) และ (2) (ง)"ทรัพย์สินประเภท SIP" หมายความว่า ทรัพย์สินที่จัดอยู่ในประเภท Specific Investment Product (total SIP) ตามข้อ 4 ในส่วนที่ 3 : อัตราส่วนการลงทุนที่คํานวณตามประเภททรัพย์สิน (product limit) ของภาคผนวก 4-PVD แห่งประกาศการลงทุนข้อ ๗ บริษัทจัดการจะรับจัดการกองทุนสํารองเลี้ยงชีพที่มีนโยบายการลงทุนในลักษณะเดียวกับกองทุนรวมทรัพย์สินทางเลือก หรือนโยบายการลงทุนอื่นใดที่ทําให้มีการลงทุนในทรัพย์สินทางเลือกหรือทรัพย์สินประเภท SIP โดยมีอัตราส่วนการลงทุนผ่อนคลายกว่าอัตราส่วนการลงทุนที่กําหนดไว้ตามข้อ 4 ในส่วนที่ 3 : อัตราส่วนการลงทุนที่คํานวณตามประเภททรัพย์สิน (product limit) ของภาคผนวก 4-PVD แห่งประกาศการลงทุน ได้ต่อเมื่อบริษัทจัดการได้ดําเนินการให้การนําเงินสะสมและเงินสมทบสําหรับสมาชิกแต่ละรายไปลงทุนในทรัพย์สินทางเลือกหรือทรัพย์สินประเภท SIP ไม่ว่าโดยทางตรงหรือทางอ้อม ต้องไม่เกินกว่าอัตราส่วนดังต่อไปนี้(1) ทรัพย์สินทางเลือกเฉพาะตามข้อ 6(3) (4) และ (5) และทรัพย์สินประเภท SIP รวมกัน ต้องไม่เกินกว่าร้อยละ 15 ของมูลค่าทรัพย์สินรายสมาชิก(2) ทรัพย์สินทางเลือกและทรัพย์สินประเภท SIP รวมกัน ต้องไม่เกินกว่าร้อยละ 30ของมูลค่าทรัพย์สินรายสมาชิกในการคํานวณอัตราส่วนการลงทุนในทรัพย์สินตามวรรคหนึ่ง ให้บริษัทจัดการถือปฏิบัติตามหลักเกณฑ์เกี่ยวกับการคํานวณอัตราส่วนการลงทุนที่กําหนดไว้ในภาคผนวก 5 แห่งประกาศการลงทุน โดยอนุโลม ประกอบกับแนวทางที่สมาคมบริษัทจัดการลงทุนกําหนดข้อ ๘ ในกรณีที่บริษัทจัดการนําเงินสะสมและเงินสมทบสําหรับสมาชิกแต่ละรายไปลงทุนในทรัพย์สินทางเลือกหรือทรัพย์สินประเภท SIP ไม่เกินกว่าอัตราส่วนการลงทุนตามที่กําหนดในข้อ 7 วรรคหนึ่ง (1) หรือ (2) แล้วแต่กรณี แต่ต่อมาการลงทุนของสมาชิกเกินกว่าอัตราส่วนดังกล่าวโดยไม่ได้เกิดจากการลงทุนเพิ่ม ให้บริษัทจัดการสามารถคงไว้ซึ่งการลงทุนในทรัพย์สินดังกล่าวอยู่ต่อไปได้ข้อ ๙ ในกรณีที่บริษัทจัดการประสงค์จะรับโอนทรัพย์สินที่เป็นส่วนได้เสียทั้งหมดของสมาชิกทุกรายของนายจ้างรายใดรายหนึ่งจากกองทุนสํารองเลี้ยงชีพอื่น และปรากฏว่าการลงทุนของสมาชิกบางรายมีการลงทุนในทรัพย์สินทางเลือกหรือทรัพย์สินประเภท SIP เกินกว่าอัตราส่วนการลงทุนตามที่กําหนดในข้อ 7 วรรคหนึ่ง (1) หรือ (2) แล้วแต่กรณี โดยไม่ได้เกิดจากการลงทุนเพิ่มก่อนการรับโอนทรัพย์สินนั้น บริษัทจัดการสามารถรับโอนทรัพย์สินโดยคงไว้ซึ่งการลงทุนดังกล่าวอยู่ต่อไปได้ ทั้งนี้ บริษัทจัดการต้องไม่นําเงินสะสมและเงินสมทบสําหรับสมาชิกรายนั้นที่ส่งเข้ากองทุนสํารองเลี้ยงชีพในงวดถัดมาไปลงทุนตามนโยบายการลงทุนดังกล่าวเพิ่มเติมอีกจนกว่าจะเป็นไปตามอัตราส่วนการลงทุนที่กําหนดในข้อ 7 วรรคหนึ่ง (1) หรือ (2) แล้วแต่กรณี ผู้มีอํานาจลงนาม - ประกาศ ณ วันที่ 17 ธันวาคม พ.ศ. 2558 (นายรพี สุจริตกุล)เลขาธิการสํานักงานคณะกรรมการกํากับหลักทรัพย์และตลาดหลักทรัพย์